Zimbabwiese betogings is geborg, sê ANCTonele in Zimbabwe (6 Julie 2016) (Foto: ANA) Die ANC het Dinsdag gesê hy is besorg oor betogings in Zimbabwe teen pres. Robert Mugabe se regering en dit beskryf as “geborgde elemente wat ŉ regimeverandering soek”. “Die sukkelende Zimbabwiese ekonomie, wat al lank voortduur, moet nie ŉ lisensie gee aan elemente wat ŉ regimeverandering teweeg wil bring om onrus in Zimbabwe te laat herleef nie,” het Gwede Mantashe, sekretaris van die ANC, gesê. “Elke inwoner van Zimbabwe moet begrip toon vir die moeilikhede en ŉ positiewe bydrae lewer tot die ekonomie.” Mantashe het gesê Suid-Afrika sal die land bystaan as ŉ medelid van die Suider-Afrikaanse Ontwikkelingsgemeenskap (SAOG), maar dit is Zimbabwiërs se verantwoordelikheid om die inisiatief te ondersteun om hul land se ekonomie uit te bou. ŉ Sosialemediaveldtog genaamd #ThisFlag en #ZimShutDown2016 het daartoe gelei dat Zimbabwiërs verlede week nie werk toe gegaan het nie, om te betoog teen Mugabe en die regerende Zanu PF. Die aktiviste betoog teen die sukkelende ekonomie, werkloosheid en laatbetaling van staatsamptenare se salarisse. Die massabetoging, om van die werk af weg te bly, is ŉ betoging teen beweerde korrupsie in die regering en om Mugabe te dwing om te bedank ná drie dekades se heerskappy. Videomateriaal en foto’s van polisiebeamptes wat inwoners aanval om die betogings te onderdruk, is wyd op sosiale media gedeel. Die organiseerders het intussen aangedui dat ŉ tweede betoging vir Woensdag en Donderdag gereël word. Lees alle vorige berigte oor Zimbabwe op Maroela Media.